钦定古今图书集成/理学汇编/学行典/第177卷 > 礼记 > 《文王世子》
## 钦定古今图书集成/理学汇编/学行典/第177卷 > 礼记 > 《文王世子》

庶子之正于公族者，教之以孝，弟睦，友、子爱，明父子
之义，长幼之序。

〈大全〉临川吴氏曰：“善事亲之孝，即父子之义也。善事兄之弟，即长幼之序也。睦、友、子爱，皆孝弟之推。睦者和于族，友者宜于弟，子者慈于子，爱者慈于幼。”

又

公与族燕则以齿，而孝弟之道达矣。

〈陈注〉《燕食》主于亲亲，以齿相序，所以达孝弟之道也。

又

虑之以大，爱之以敬，行之以礼，修之以孝养。

〈大全〉马氏曰：“虑之以大者。孝弟，仁之本也。孝弟所以示其爱，爱而弗敬，兽畜之也。故爱之以敬，所以行敬之情，而曲致者存乎礼。行之不以礼，则直情径行也。行之以礼，则无所不尽，而养之不可以无其具，故修之以孝养。”